
EIROPAS PARLAMENTA IETEIKUMA PROJEKTS
Padomei un Komisijas priekšsēdētāja vietniecei / Savienības Augstajai pārstāvei ārlietās un drošības politikas jautājumos izvērtēt turpmākos pasākumus, ko pieņēmusi EĀDD divus gadus pēc EP ziņojuma par ES stratēģisko paziņojumu pret to vērstas trešo personu propagandas apkarošanai
(2018/2115(INI))
Eiropas Parlaments,
–	ņemot vērā Eiropadomes 2018. gada 28. jūnija un 18. oktobra secinājumus,
–	ņemot vērā Komisijas 2018. gada 26. aprīļa paziņojumu „Vēršanās pret dezinformāciju tiešsaistē: Eiropas pieeja” (COM(2018)0236),
–	ņemot vērā 2018. gada 26. septembrī publicēto ES Rīcības kodeksu par dezinformāciju,
–	ņemot vērā 2016. gada 23. novembra rezolūciju par ES stratēģisko paziņojumu pret to vērstas trešo personu propagandas apkarošanai[footnoteRef:1],  [1:  OV C 224, 27.6.2018., 58. lpp.] 

–	ņemot vērā Savienības Augstās pārstāves ārlietās un drošības politikas jautājumos un Komisijas 2016. gada 6. aprīļa kopīgo paziņojumu “Kopīgs regulējums hibrīddraudu apkarošanai ― Eiropas Savienības reakcija” (JOIN(2016)0018),
–	ņemot vērā Komisijas 2016. gada 20. aprīļa paziņojumu par Eiropas Drošības programmas īstenošanu cīņā pret terorismu un virzībā uz efektīvu un patiesu drošības savienību (COM(2016)0230),
–	ņemot vērā Eiropas Demokrātijas fonda priekšizpēti par krievvalodīgo plašsaziņas līdzekļu iniciatīvām Austrumu partnerībā un ārpus tās robežām „Bringing Plurality and Balance to the Russian Language Media Space” („Pluralitātes un līdzsvara nodrošināšana krievvalodīgo plašsaziņas līdzekļu telpā”),
–	ņemot vērā Komisijas priekšsēdētāja vietnieces / Savienības Augstās pārstāves ārlietās un drošības politikas jautājumos (AP/PV) 2015. gada 18. maija ziņojumu „ES mainīgā globālā vidē — saistītāka, strīdīgāka un sarežģītāka pasaule” un notiekošo darbu pie jaunas ES globālās drošības stratēģijas izstrādes,
–	ņemot vērā 2015. gada 22. jūnija ES Rīcības plānu par stratēģisko komunikāciju,
–	ņemot vērā Reglamenta 113. pantu,
–	ņemot vērā Ārlietu komitejas ziņojumu (A8-0000/2018), 


1.	sniedz Padomei un Komisijas priekšsēdētāja vietniecei / Savienības augstajai pārstāvei ārlietās un drošības politikas jautājumos šādus ieteikumus:
Pašreizējais stāvoklis 2018. gadā: informācijas kara novēršana
a)	paturēt prātā, ka demokrātisku sabiedrību pamatā ir jābūt runas un vārda brīvībai un mediju plurālismam, un nodrošināt vislabāko aizsardzību pret naidīgu propagandu; 
b)	apsvērt iespēju ES un starptautiskā līmenī izstrādāt saistošu tiesisko regulējumu par hibrīdkara, tostarp kiberkara un informācijas kara, novēršanu, par kura nepieciešamību jo īpaši liecina Krievijas naidīgās darbības šajās jomās; 
c)	atbalstīt aizvien daudzskaitlīgākās valsts iestādes, domnīcas un NVO, kas risina propagandas un dezinformācijas jautājumus, un nodrošināt, ka ES stratēģiskajai komunikācijai tiek piešķirta augsta prioritāte Eiropas programmā; aicina PV/AP un Komisiju ciešāk iesaistīties šā jautājuma risināšanā;
d)	atgādināt tām dalībvalstīm, kas joprojām noliedz stratēģiskās propagandas esamību, atzīt tās eksistenci un pieņemt proaktīvus pasākumus tās apkarošanai un atmaskošanai; 
Pret ES un tās kaimiņvalstīm vērstas kļūdainas informācijas, dezinformācijas un propagandas veidi
e)	atzīt vairākos līmeņos veikto darbu ar mērķi identificēt pret ES un tās kaimiņvalstīm vērstos ietekmes veidus un izmantotos rīkus un vairāk koncentrēties uz to ietekmes un efektivitātes padziļinātu analīzi, lai izstrādātu attiecīgus apkarošanas pasākumus; 
f)	koncentrēties uz aizvien rafinētākiem rīkiem, kurus izmanto viltus ziņu izplatīšanai, tostarp jauniem propagandas izplatīšanas veidiem, izmantojot vairākas zema līmeņa tīmekļa vietnes, portālus un televīzijas stacijas galveno vēstījumu tālāknodošanai; pauž bažas par Krievijas darbībām šajā jomā;
Nozare un sociālie mediji
g)	pievērst īpašu uzmanību sociālajiem medijiem, kuri tiek uzskatīti par ierastāko rīku dezinformācijas un naidīgas propagandas izplatīšanai, neraugoties uz to centieniem panākt pretējo; 
h)	kopā ar dalībvalstīm regulēt sociālo mediju uzņēmumu darbības un nodrošināt to pilnīgu pārredzamību un pārskatatbildību, jo īpaši paredzot iespēju atklāt ne tikai autoru, bet arī publicētā politiskā satura sponsoru identitāti un atrašanās vietu;
i)	mudināt sociālo mediju uzņēmumus cieši sadarboties ar valsts iestādēm visu tādu iespējamo gadījumu izmeklēšanā, kad to platformas ir izmantotas naidīgiem nolūkiem, un veikt pārredzamu revīziju tām vienībām, par kurām ir atklājies, ka tās izplata dezinformāciju un propagandu; 
j)	paturēt prātā, ka aizdomīgu kontu aizliegšana vai neatbilstīga satura dzēšana var tikt uzskatīta par cenzūru, un tādēļ pārliecināties, ka šādas darbības tiek īstenotas pārredzami, sadarbojoties ar atbildīgajām iestādēm un pilsonisko sabiedrību, un pilnībā izprotot šādu darbību pamatojumu;
Paraugprakse
k)	arī turpmāk attīstīt lielāku noturību un spēju reaģēt uz apdraudējumiem reāllaikā, izstrādāt profilaktiskus pasākumus un domāt “par vienu soli uz priekšu”, nevis vienkārši reaģēt uz jau notikušiem uzbrukumiem un analizēt tos; 
l)	pievērst īpašu uzmanību tam, ka ir svarīgi ne tikai atmaskot šādus uzbrukumus, bet arī skaidri norādīt to izcelsmi, tostarp publiskot vainīgo vārdus, viņu sponsorus un plānotos mērķus, kā arī izmērot šādu uzbrukumu ietekmi uz attiecīgo mērķauditoriju; 
m)	iesaistīt pilsonisko sabiedrību un speciālistu aprindas tādu pasākumu turpmākā uzlabošanā, kas ir vērsti uz faktu pārbaudi un dezinformācijas atklāšanu, padziļinot informācijas manipulācijas izpēti un analīzi;
Eiropas pieeja
n)	atzīt reālos rezultātus, kurus ir panākusi Austrumu Stratēģiskās komunikācijas operatīvā grupa; turpināt atbalstīt ES Austrumu Stratēģiskās komunikācijas operatīvo grupu, kas kopš izveides ir atmaskojusi vairāk nekā 4000 dezinformācijas kampaņu par dažādiem jautājumiem; 
o)	padarīt Austrumu Stratēģiskās komunikācijas operatīvo grupu par pilntiesīgu nodaļu un tai nodrošināt pienācīgus finanšu un personāla resursus, kas ievērojami palielinās tās potenciālu, efektivitāti un darba kvalitāti;
p)	likvidēt pašreizējās Austrumu Stratēģiskās komunikācijas operatīvās grupas nepilnības, tostarp nepietiekamas reģionālā līmeņa zināšanas, lielu kadru mainību un institucionālās nepārtrauktības trūkumu, un nodrošināt pienācīgus finanšu resursus un organizatorisko struktūru, jo tas ir vienīgais veids, kā nodrošināt pilnīgu profesionālismu, efektivitāti un rezultātus; 
q)	aicināt dalībvalstis, kas vēl nav to izdarījušas, norīkot savus valsts ekspertus darbam Austrumu Stratēģiskās komunikācijas operatīvajā grupā; 
r)	Austrumu Stratēģiskās komunikācijas operatīvās grupas darba atbalstīšanā iesaistīt arī ES dalībvalstīs izvietotās ES pārstāvniecības un ārpus ES dalībvalstīm izvietotās ES delegācijas, tostarp nodrošinot to publikāciju tulkojumus vietējās valodās; 
s)	koncentrēties uz pievienošanās valstīm un ES kaimiņattiecību partnervalstīm, kuras visbiežāk kļūst par Krievijas propagandas upuriem; 
t)	darba programmā pastāvīgi iekļaut stratēģisko komunikāciju par propagandas apkarošanu un periodiski pārskatīt ES politiku šajā jautājumā;
u)	ierosināt nākamajai Eiropadomei un Komisijai jaunajā Komisijas sastāvā stratēģiskās propagandas apkarošanu paredzēt kā atsevišķu atbildības jomu, to pienācīgi atbalstot ar specializētu aģentūru; 
v)	apvienot esošos valsts un vietējā līmeņa specializētos centrus, domnīcas, NVO un citus stratēģisko propagandu apkarojošos aktorus un institūcijas ES mēroga tīklā, kas palīdzētu koordinēt to pasākumus un vienkopus koncentrēt gūtos konstatējumus; piešķirt šai struktūrai pienācīgus resursus; uzsver, ka šim tīklam vajadzētu būt pieejamam arī līdzīgi domājošiem ES partneriem; 
Vēlēšanu aizsardzība pret naidīgu propagandu
w)	stingri nosodīt trešo pušu iejaukšanos vēlēšanās un referendumos un robotprogrammatūru, troļļu un viltus kontu izmantošanu politiskās kampaņās; uzsver demokrātisko sabiedrību spēju pašām izdarīt suverēnu politisko izvēli;
x)	aicināt dalībvalstis apmainīties ar datiem par jebkādu ārvalstu iejaukšanos vēlēšanu procesā un apmainīties ar paraugpraksi tās apkarošanā, lai palielinātu noturību pret šādu iejaukšanos; 
y)	aicināt dalībvalstis nodrošināt, ka to vēlēšanu likumā ir ņemti vērā iespējamie apdraudējumi, kas izriet no kiberuzbrukumiem un naidīgas propagandas, un uzsver, ka šie likumi būtu atbilstīgi jāgroza, lai varētu šos apdraudējumus pienācīgi apkarot; 
z)	aicināt dalībvalstis pielāgot vēlēšanu noteikumus attiecībā uz tiešsaistes kampaņām, kā arī uzraudzīt un novērtēt tiešsaistes platformās ieviestās politiskās reklāmas pārredzamības elementus; 
°
°	°
2.	uzdod priekšsēdētājam šo ieteikumu nosūtīt Padomei, Komisijai un Komisijas priekšsēdētāja vietniecei / Savienības Augstajai pārstāvei ārlietās un drošības politikas jautājumos un informācijai EĀDD un NATO, kā arī Krievijas prezidentam, valdībai un parlamentam.

